愍農
作者：張詠
朝代：宋

paragraphs: 悠悠世事稱無窮，千靈萬象生虛空。
活人性命由百穀，還須著意在耕農。
自有奸民逃禁律，農夫倍費耕田力。
青巾短褐皮膚乾，不避霜風與毒日。
暮即耕兮朝即耘，東坻南壠無閑人。
春秋生成一百倍，天下三分二分貧。
天意昭昭憐下土，英賢比跡生寰宇。
懲奸濟美號長材，來救黎元暗中苦。
我聞愍農之要簡而平，先銷坐食防兼并。
更禁貪官與豪吏，愍農之道方始行。